钦定古今图书集成/明伦汇编/氏族典/第230卷 > 杨存中
## 钦定古今图书集成/明伦汇编/氏族典/第230卷 > 杨存中

按《宋史杨存中传》：“存中本名沂中，字正甫，绍兴间赐
名存中，代州崞县人。少警敏，力能绝人，学孙、吴法，善
骑射。宣和末，群盗四起，存中应募击贼，积功至忠翊
郎，迁阁门祗候。建炎二年，迁荥州刺史。高宗南渡，从
张俊守吴门。苗、刘之变，又从俊赴难，迁贵州团练使，
寻为御前右军统领，迁文州防御使、御前中军统制。”
绍兴元年，迁宣州观察使。二年，进神武中军统制。六
年，为密州观察使，除保成军节度使。七年，为淮南西
路制置使。九年，迁殿前副都指挥使。十年，金人叛盟，
取河南，命存中为淮北宣抚副使，引兵与金人战，大
败。存中乃自宣化渡江归行在，加检校少保、开府仪
同三司，盖录拓皋之功也。十二年，拜少傅。二十年，封
恭国公。二十八年，拜少师。三十一年，罢为醴泉观使，
进封同安郡王。金主亮南侵，存中往京口拒敌，敌不能济。未几，奉祠。隆兴元年，王师溃于符离，起存中为
御营使。乾道元年，复奉祠。二年，卒，追封和王，谥武恭。